આ પ્રતિમા દેશની ભાવિ પેઢી માટે પ્રેરણાનો સ્ત્રોત બની શકે છે. અનેક ખૂબીઓથી સભર આ પ્રવાસન સ્થળ એન્જિનિયરિંગના વિદ્યાર્થીઓ અને તજજ્ઞો માટે અભ્યાસનો વિષય બની રહેશે. આ સ્થળની અન્ય વિશેષતાઓ જોઈએ તો, અહીં સરદાર સરોવર ડેમ વિસ્તારમાં કાયમી ટેન્ટ સિટી આકાર પામશે. સ્મારકના થોડા અંતરે દેશના દૂતાવાસની ઢબે દરેક રાજ્યોનાં અતિથિ ભવનો આકાર પામશે. નર્મદાના તટે ૧૭ કિ.મી. લંબાઈમાં ૨૩૦ હેક્ટર વિસ્તારમાં દેશ-વિદેશનાં ફૂલોથી શોભતી નયનરમ્ય ‘વેલી ઓફ ફ્લાવર્સ’નું નિર્માણ થશે. આધુનિક પ્રોજેક્શન મેપિંગ દ્વારા સરદારની જીવનગાથા પ્રદર્શિત કરાશે. અહીં બાંધવામાં આવેલા સરદાર પટેલ મ્યુઝિયમમાં ૪૦ હજાર દસ્તાવેજો, ૨૦૦૦ ફોટા અને રિસર્ચ સેન્ટર ઊભું કરવામાં આવ્યું છે. સાધુ ટેકરીથી મુખ્ય રસ્તા સુધી જોડતાં આકર્ષક પુલની સુવિધા પણ પ્રવાસીઓના મન મોહી લે તેવી છે. પ્રવાસીઓ માટે ફૂડ કોર્ટ, કાફેટેરિયા, ગિફ્ટ શોપ વગેરેની સુવિધા પણ છે. સ્ટેચ્યૂ ઓફ યુનિટી વિસ્તારથી ચાર કિલોમીટર દૂર પાર્કિંગની વ્યવસ્થા બાદ પ્રવાસીઓને વિશેષ વાહનો દ્વારા મુખ્ય મથક સુધી લઈ જવાશે.